Udtalelse om:

- Kommissionens forslag til Rådets forordning (EF) om ændring af bilaget til Rådets forordning (EØF) nr. 3911/92 af 9. december 1992 om udførsel af kulturgoder, og - Kommissionens forslag til Europa-Parlamentets og Rådets direktiv om ændring af bilaget til Rådets direktiv nr. 93/7/EØF af 15. marts 1993 om tilbagelevering af kulturgoder, som ulovligt er fjernet fra en medlemsstats område (96/C 97/08)

Rådet for De Europæiske Fællesskaber besluttede den 4. december 1995 under til EF-traktatens artikel 100 A og 198 at anmode om Det Økonomiske og Sociale Udvalgs udtalelse om det ovennævnte emner.

Det forberedende arbejde henvistes til ØSU's Sektion for Social-, Familie-, Uddannelses- og Kulturspørgsmål, som udpegede Beatrice Rangoni Machiavelli til ordfører. Sektionen vedtog sin udtalelse den 18. januar 1996.

Det Økonomiske og Sociale Udvalg vedtog på sin 332. plenarforsamling den 31. januar 1996, enstemmigt følgende udtalelse.

1. Det Rådgivende Udvalg for Kulturgoder, der har til opgave at bistå Kommissionen, har konstateret forskelle mellem medlemsstaterne hvad angår klassificering og behandling af de »akvareller, pasteller og gouacher«, der optræder i det fælles bilag til forordning (EØF) nr. 3911/92 og direktiv 93/7/EØF.

2. Forskellene skyldes uoverensstemmelser mellem de sproglige versioner af bilagene, som igen kan føres tilbage til varierende kunstneriske traditioner og opfattelser i medlemsstaterne. Følgen er, at akvareller, gouacher og pasteller for øjeblikket ikke behandles ens.

3. Nogle medlemsstater finder, at disse værker hører til bilagets kategori 3 (malerier), mens andre finder, de hører til kategori 4 (tegninger). Da der gælder forskellige værditærskler for kategori 3 (150 000 ECU) og kategori 4 (15 000 ECU), er det nødvendigt og presserende at få ændret bilagene for at sikre, at disse kunstværker behandles ens.

4. Den løsning, der foreslås, går ud på at skabe en ny særlig kategori for akvareller, gouacher og pasteller med en fælles værditærskel på 30 000 ECU.

5. ØSU - der allerede i sin udtalelse om forslagene til forordning og direktiv () påpegede risikoen for divergerende fortolkninger af disse bestemmelser (pkt. 1.4.5) - billiger disse punktuelle og begrænsede ændringer af bilagene, som har til formål at tilvejebringe større juridisk sikkerhed i forbindelse med anvendelsen af EU-bestemmelserne.

6. ØSU benytter lejligheden til at opfordre Kommissionen til i forbindelse med den vurdering af forordningen og direktivet, der skal finde sted i 1996, når de har været i kraft i 3 år - bl.a. under hensyntagen til beretningerne om deres gennemførelse i henhold til forordningens artikel 10 og direktivets artikel 16 - at lægge særlig vægt på følgende spørgsmål:

- gennemførelsen af forordningen og direktivet i de forskellige medlemsstater,

- det hensigtsmæssige i at forsyne visse kunstværker med en slags »pas« eller følgecertifikat,

- udvikling af det politimæssige og retlige samarbejde i forbindelse med identifikation af stjålne eller illegalt eksporterede kulturgoder.

7. Endelig tilsiger ØSU generelt sin støtte til alle bestræbelser for at sikre Den Europæiske Unions omfattende arv af kulturgoder, der er en integrerende del af Europas kultur og historie.

Bruxelles, den 31. januar 1996.

Carlos FERRER

Formand for

Det Økonomiske og Sociale Udvalg

() EFT nr. C 223 af 31. 8. 1992.